哭荆奴
作者：廖剛
朝代：宋

paragraphs: 平生惟一女，寶惜豈珠玉。
夫妻遞襁抱，犢輭舐未足。
上天胡忍予，譴罰不容贖。
沉痾遽汝縈，微息竟莫續。
痛哉傷我神，怳若失飛鵠。
追惟百牽腸，展轉損心曲。
憶昨将汝歸，萬里自荆蜀。
籃輿共先後，百步能我矚。
汝母惜可知，擁坐甘蹐跼。
長途亦云勞，不覺度炎酷。
今後當遠行，□門述蹢躅。
相看懷抱空，将領但妾僕。
心折疑巳碎，泪甚衝風燭。
念汝生少啼，起卧潔絣褥。
謂當非凡孩，豈料兩歲促。
意余積不厘，汝故弗爲屬。
長江漂玉塵，兹事未免俗。
遺蹤僅何有，腸斷髪毬綠。
情知東門達，敢取西河辱。
要識父母心，吾詩尚堪錄。